钦定古今图书集成/明伦汇编/氏族典/第629卷 > 《元史》 > 石抹荣
## 钦定古今图书集成/明伦汇编/氏族典/第629卷 > 《元史》 > 石抹荣

按《金史石抹荣传》：“荣字昌祖，七世祖仕辽，封顺国王。
辽主奔天德，荣父惕益挺身赴之。是时荣方六岁，母
忽工特满携之流离道路，宗室神谷得之，纳为次室，
荣就养于神谷家。惕益既见辽主，委以军事，军败被
执。后从伐宋，卒于军中。荣年长，事秦王宗翰，居幕府。
天眷二年，充护卫。熙宗宴饮，命胙王元与荣角力。荣”
胜之，连仆力士六七人，熙宗亲饮之酒，赐以金币，迁
宿直将军。天德初，除开远军节度使，入谢，不觉泣下。
海陵问其故，对曰：“老母在神谷家，违去膝下，是以感
泣。”乃诏其母与之俱行，仍赐钱万贯。改天德尹，徙泰
宁军，再除延安、东平尹。海陵南征，为神果军都总管，
留驻泗州，以遏逋卒。《大定》初，还镇东平，与户部尚书
梁𨱇按治山东盗贼。二年，以本官充山东东西、大名
等路都统。有疾，改太原尹，徙益都尹。丁母忧，起复，为
签书枢密院事、北京东京留守、陕西路统军使、南京、
西京留守。坐“高贾卖私物，抑贾买民物”，荣与娄室削
两阶，解职。久之，荣除临潢尹，改临洮尹。卒，年六十三。